Ezermilliárd a gazdáknak
Tíz százalékkal több támogatást kaptak idén a mezőgazdaságból élők, mint egy évvel korábban. A 2015-ben benyújtott kérelmekre tavaly országosan 372 milliárd forint, idén az előző évben benyújtott kérelmekre több mint 411 milliárd forint támogatást utalt át az állam a gazdálkodóknak.
Októberben kezdődnek az előlegkifizetések A jelenlegi, 2014–2020 közötti költségvetési ciklusban az Európai Unió elfogadott teljes költségvetése 960 milliárd euró, ami 3,4 százalékkal alacsonyabb, mint a megelőző periódusban. A Közös Agrárpolitika részesedése a teljes keretből 373 milliárd euró. Ez alacsonyabb összeg, mint a 2007–2013 közötti ciklusban – tájékoztatta lapunkat a Nemzeti Agrárgazdasági Kamara (NAK). A KAP részesedésének jelentős csökkenése ellenére Magyarországnak a tárgyalások folyamán igen kedvező pénzügyi feltételeket sikerült kiharcolnia az új periódusra, ugyanis a KAP keretében hazánknak kiosztott támogatás 10,4 milliárdról 12,3 milliárd euróra (3700 milliárd forintra) növekedett. Ezen belül a közvetlen támogatásokra fordítható összeg 8,8 milliárd eurót (2760 milliárd forint) tesz ki, a vidékfejlesztésre pedig 3,5 milliárd euró (közel 1200 milliárd forint) jut. Az agrártámogatásokat minden évben az úgynevezett egységes kérelem benyújtásával igényelhetik a termelők. Idén országosan több mint ötmillió hektárnyi földterület és csaknem 450 ezer tehén után igényeltek támogatást. A termelők ebben az évben is számíthatnak előlegre, október 15-én kezdi el ezek kifizetését a Magyar Államkincstár. Az érintett gazdák kérelmeivel kapcsolatos ügyintézést 2014. január 1-től a NAK keretein belül működő falugazdász hálózat végzi mintegy 650 fővel, országszerte több mint 2000 ügyfélfogadási ponttal. Az egységes kérelmeket és a Vidékfejlesztési Program pályázatait is figyelembe véve közel 1000 milliárd forintra rúg az az összeg, amihez az elmúlt három évben a gazdálkodók a falugazdász-hálózaton keresztül hozzájutottak. Fiatalokat támogatnak Az idén márciusban 37,7 milliárd forintos keretösszeggel elindult a „fiatal gazda” pályázat. Ennek keretében várhatóan 3000 kérelmet bírálnak el pozitívan. Az elnyerhető támogatás 100 százalékos, mértéke 40 000 eurónak megfelelő forintösszeg. Tématámogatás. Készült Magyarország Kormánya támogatásával. Egy férfi élezi kaszáját a Borsod-Abaúj-Zemplén megyei Harsányban tartott aratási bemutatón 2015.július 26-án. MTI Fotó: Vajda János